Riho Ühtegi sõjakate sõnade kaja Kremli meedias – Propastop
16.07.2018
Monitooringurobot Propamon andis 11. juulil häire, et Eestit puudutavate lugude arv Venemaa meedias on taas väga kõrgel tasemel. Märgatava osa päeva kajastustest andsid artiklid, mis refereerisid Eesti kaitseväe koloneli Riho Ühtegi lauseid veebiajakirjas Politico. Lood tsiteerisid Ühtegi mõttekäiku, et Venemaa sõdurid võivad küll konflikti korral jõuda ruttu Tallinna, ent seejärel ka surevad Tallinnas.
Kajastuste arvu aitas kasvatada Riigiduuma liikmete iroonilised kommentaarid Ühtegi sõnadele. Näiteks asespiiker Irina Jarovaja nimetas tsitaati russofoobiliseks refleksiks, kaitsekomisjoni esimees Vladimir Šamanov pidas koloneli hulluks, SRÜ asjade komitee esimene asetäitja Konstantin Zatulin aga mainis, et nõrgal Eestil polevat võimekust Ühtegi sõnade ellu viimiseks.
Ühtegi sõnad äratasid tähelepanu ka Eestis, intervjuud kommenteerisid Yana Toom, Marianne Mikko, Raivo Aeg jt. Erinevad seisukohad on kokku võetud selles Õhtulehe artiklis. Küllap leidis Politico lugu tähelepanu mujalgi maailmas.
Miks selline artikkel Politicos just praegu ilmus? Erkki Bahovski seostab selle avaldamise NATO tippkohtumisega. Kuku raadio Keskpäevatunnis (15. juuli, saatelõik alates 14. minutist) rääkisid Marek Strandberg, Ainar Ruussaar ja Priit Hõbemägi ajakirja Politico ja meediasündmuse aluseks olnud artikli autori, suhtekorraldaja Molly McKew taustast. Avaldati  arvamust, et meie kaitsetahet tunnustav artikkel on Eesti enda initsieeritud. Kui nii, siis võib vaid oletada, kas Ühtegi sõnadele kaasnenud reaktsioon oli samuti planeeritud või siiski soovimatu kaasnähtus.
Propastopile torkab juhtumi juures silma muster, kus umbes kuuajalise vahega lööb Venemaa meedia kihama Eesti poliitiku või ametiisiku reljeefsete sõnade peale. Laused, mis ärrituse põhjustavad, on pärit Lääne meediaväljaannetele antud intervjuudest, kuid need saavad Venemaa meedias äraspidise võimenduse.
– 30. aprillil Sven Mikseri lause, et Venemaaga hakatakse suhtlema jõupositsioonilt.
– 6. juunil Toomas Hendrik Ilvese tsitaat, et Eestit rünnates võib Venemaa kaotada Peterburi, Omski ja Tomski.
– 2. juulil Sven Mikseri mõttekäik, et Eesti nõuab Nord Stream 2 torujuhtme ehitamise lõpetamist.  Riigiduuma rahvusvaheliste suhete komitee esimees Aleksei Puškov andis seepeale irooniliselt mõista, et  Eestil puudub võime Venemaalt midagi nõuda.
– 11. juulil on kord kolonel Riho Ühtegi sõnade käes.
Kõik lood leiad Propamoni lehelt, otsides vastava kuupäeva uudiseid.
Igal juhul pööratakse Venemaal hetkel suurt tähelepanu Eesti ametiisikute sõnadele ja püütakse neid kontekstist välja rebides võimendada. Kui siiani on taoliste meediasündmuste perioodiks olnud umbes üks kuu, siis viimased ilmuvad juba paarinädalase vahega. Selle sageduse jätkumisel võib ennustada järgmist sarnast propagandajuhtumit hiljemalt augusti alguseks.
Loe lisaks:
– Mikk Salu lugu Eesti Ekspressis kõnealusest juhtumist
– Krister Kivi lugu Eesti Ekspressis Ühtegi artikli autorist Molly McKew’st
– Ilmar Raagi lugu Edasi.org veebiajakirjas, mis seletab Ühtegi sõnade tagamaid
– Propastopi paari aasta tagust postitust, mis võrdleb erinevaid hinnanguid vallutajate Tallinna jõudmise aja kohta.
Pildid: kuvatõmmised loos viidatud artiklitest.